b'\n_START_ARTICLE_\nRadmirje\n_START_SECTION_\nZgodovina\n_START_PARAGRAPH_\nO preteklosti kraja ni veliko podatkov. Za najstarej\xc5\xa1i ohranjeni podatek velja podru\xc5\xbeni\xc4\x8dna cerkev sv. Mihaela, ki je bila prvi\xc4\x8d omenjena leta 1395, a je gotovo starej\xc5\xa1a. V drugi polovici 15. stoletja so jo prezidali, 1540 pa podalj\xc5\xa1ali ladjo in prizidali zvonik. Po potresu 1895 so v ladjo vgradili obok in prizidali zakristijo. Prezbiterij ima kamnose\xc5\xa1ko bogato okra\xc5\xa1ena rebra in za\xc5\xa1iljena okna. Trije oltarji so zlatega tipa iz druge polovice 17. stoletja._NEWLINE_O cerkvi sv. Barbare so ohranjeni podatki iz leta 1569, na njenem mestu stoji sedaj \xc5\xbeupnijska cerkev sv. Fran\xc4\x8di\xc5\xa1ka, ki je bila zgrajena leta 1725. Ve\xc4\x8d bi lahko izvedeli iz cerkvene kronike, ki pa je bila med drugo svetovno vojno uni\xc4\x8dena._NEWLINE_\xc5\xa0ola je bila ustanovljena 1870. Zgradba je bila med NOB po\xc5\xbegana, po vojni pa obnovljena. Pouk se je odvijal v biv\xc5\xa1em prosvetnem domu do leta 1975, ko je bil ukinjen._NEWLINE_Gasilski dom z dru\xc5\xa1tvom stoji od leta 1898, svojo po\xc5\xa1to so imeli \xc5\xbee pred prvo svetovno vojno. Prosvetni dom so dogradili leta 1939, istega leta so dobili v vasi enofazno elektriko. Vodovod iz zajetja imajo od leta 1963._NEWLINE_V naselju ob kapeli stoji stara votla lipa, ki je leta 1904 pogorela, a \xc5\xa1e vedno zeleni._NEWLINE_V Radmirju je bil leta 1875 pokopan Valentin Oro\xc5\xbeen, slovenski rimskokatoli\xc5\xa1ki duhovnik in pesnik.'